Dolinková, Zuzana, ministerka zdravotníctva SR (2023-12-14):
Dobrý deň, ďakujem veľmi pekne. Vážený pán podpredseda, vážené panie poslankyne, vážení páni poslanci, dovoľte mi teda odpovedať na otázku pani poslankyne Holečkovej. V úvode mi dovoľte konštatovať, že vaša otázka je položená nie jednoznačne, a z obsahu otázky sa javí, že ide o otázky smerujúce skôr k rezortu práce sociálnych vecí a rodiny, preto si aj pre bližšie objasnenie dovoľujem uviesť nasledovné. Prvý a zásadný rozdiel medzi opatrovaním a ošetrovaním je v tom, že kým opatrovanie sa chápe ako sociálna služba, starostlivosť o osoby, ktoré sú odkázané na pomoc iných, ošetrovanie je starostlivosť a odborná činnosť, ktorá si vyžaduje znalosti z oblasti medicíny a vykonávajú ju zdravotnícki pracovníci. Tieto dva pojmy majú spoločné iba to, že sa v oboch prípadoch nejakým spôsobom pomáha človeku na základe jeho zdravotného stavu. Predmetná oblasť opatrovateľských služieb patrí do gescie ministerstva práce, sociálnych vecí a rodiny Slovenskej republiky. Legislatíva predmetnú oblasť jasne definuje v zákone č. 448/2008 Z. z. o sociálnych službách a o zmene a doplnení zákona č. 455/1991 Z. z. o živnostenskom podnikaní v znení neskorších predpisov. Opatrovateľská služba je sociálna služba poskytovaná fyzickej osobe, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 a je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zákona č. 448/2008 Z. z. Základnú osnovu právnych noriem upravujúcich poskytovanie ošetrovateľskej starostlivosti nájdeme v zákone č. 576/2004 Z. z. o zdravotnej starostlivosti v službách súvisiacich s poskytovaním zdravotnej starostlivosti a o zmene a doplnení neskorších predpisov. Podľa § 2 ods. 1 zákona o zdravotnej starostlivosti je ošetrovateľská starostlivosť súčasťou zdravotnej starostlivosti ako súboru pracovných činností vykonávaných zdravotníckymi pracovníkmi s cieľom predĺžiť život jedinca, zvýšenia kvality jeho života a zabezpečenia zdravého vývoja budúcich generácií. Ďalšiu nepriamu charakteristiku ošetrovateľskej starostlivosti nájdeme v § 7 ods. 1 písm. d) tohto zákona, podľa ktorého je ošetrovateľská starostlivosť v zariadeniach sociálnej pomoci jednou z foriem poskytovania zdravotnej starostlivosti. Výraz poskytovanie ošetrovateľskej starostlivosti používa zákon o zdravotnej starostlivosti aj v súvislosti so zariadeniami sociálnej pomoci. Táto legislatívna skratka je definovaná v § 4 ods. 6 uvedeného zákona a zahrňuje jednak zariadenia sociálnych služieb, ale aj zariadenia sociálnoprávnej ochrany detí a sociálnej kurately, inak centrá pre deti a rodiny. Ministerstvo zdravotníctva Slovenskej republiky reagovalo a reaguje na potreby praxe aj prostredníctvom navýšenia ošetrovateľského paušálu v zariadeniach sociálnych služieb. V súčasnosti je výška ošetrovateľského paušálneho príspevku vo výške 6,60 euro. V súvislosti s ošetrovným si dovoľujem uviesť, že ide o dávku nemocenského poistenia, ktorú vypláca Sociálna poisťovňa, a teda predmetné patrí do rezortu ministerstva práce, sociálnych vecí a rodiny. Vážená pani poslankyňa, vzhľadom na jedno... nejednoznačnosť vašej otázky vám v tejto chvíli neviem poskytnúť inú odpoveď. V prípade ak svoju otázku definujete jednoznačnejšie a bude sa týkať rezortu zdravotníctva, ministerstvo zdravotníctva vám na vaše otázky pripraví relevantnejšiu odpoveď. Ďakujem veľmi pekne.